open-index/open-wikipedia-markdown huggingface dataset:
ברנט (רובע)

**רובע בְּרֵנְט של העיר לונדון** (באנגלית: **The London Borough of Brent**, ) הוא אחד מרובעי לונדון הנמצא בצפון מערבה של העיר לונדון.

## גאוגרפיה
רובע ברנט גובל ברובע הארו בצפון מערבו, ברובע בארנט בצפון מזרחו, ברובע קמדן במזרחו, וברבעים אילינג, האמרסמית' ופולהאם, וסטמינסטר וקנזינגטון וצ'לסי בדרומו.

## היסטוריה
רובע ברנט הוקם בשנת 1965 מכוח חוק השלטון בלונדון 1963 על ידי איחוד הרובע המוניציפלי ומבלי, והרובע המוניציפלי וילסדן שהיו קודם לכן חלק ממחוז מידלסקס. הרובע נקרא על שם נהר ברנט העובר בו.

על פי מדגם שנערך בשנת 2001 רובע ברנט הוא הרובע בו אחוז המהגרים הגדול ביותר בממלכה המאוחדת - 46.53%.

## שכונות
שכונות הרובע:
* אלפרטון (Alperton)
* ברונדסבורי (Brondesbury) וברונדבורי פארק (Brondesbury Park)
* דוליס היל (Dollis Hill)
* הארלסדן (Harlesden)
* וילסדן גרין (Willesden Green)
* ומבלי (Wembley)
* טוקינגטון (Tokyngton)
* ניסדן
* סדברי (Sudbury)
* סטונברידג' (Stonebridge)
* פארק רויאל (Park Royal) - חלק משכונה זו נמצאת ברובע אילינג
* פרסטון מנר (Preston Manor)
* קווינסבורי (Queensbury)
* קילברן (Kilburn) - שכונה זו נמצאת בחלקה ברובע קמדן
* קינגסבורי (Kingsbury)
* קנטון (Kenton) - שכונה זו נמצאת בחלקה ברובע הארו
* קנסל גרין (Kensal Green)

## שלטון מקומי
רובע ברנט מחולק ל-21 אזורי בחירה (Wards) למועצת הרובע: אלפרטון (Alperton), בארנהיל (Barnhill), ברונדסבורי פארק (Brondesbury Park), גבעת דוליס (Dollis Hill), גבעת דאדן (Dudden Hill), הארלסדן (Harlesden), ולש הארפ (Welsh Harp), ומבלי סנטרל (Wembley Central), וילסדן גרין (Willesden Green ), מייפסבורי (Mapesbury), נורת'וויק פארק (Northwick Park), סאדבורי (Sudbury), סטונברידג' (Stonebridge), פריינט (Fryent), פרסטון (Preston), קווינס פארק (Queen's Park), קווינסבורי (Queensbury), קנטון (Kenton), קילבורן (Kilburn), קנסאל גרין (Kensal Green).

רובע ברנט מחולק לשלושה אזורי בחירה לפרלמנט הבריטי: צפון ברנט (Brent North), מזרח ברנט (Brent East), ודרום ברנט (Brent South), אולם קיימת תוכנית לשינוי חלוקת הרובע לשני אזורי בחירה פרלמנטריים: מרכז ברנט וצפון ברנט, וחלק מהרובע יצורף לאזור הבחירה המפסטד וקילבורן (Hampstead and Kilburn) הנמצא ברובו ברובע קמדן. חלוקה זו צפויה להיכנס לתוקף בשנת 2009.
## קהילה יהודית
החל משנות ה-30 של המאה ה-20 התפתחה באזור ברנט קהילה יהודית גדולה, בעיקר בשכונות: ומבלי, קנטון וקינגסברי, זאת בעקבות מעבר של תושבים יהודים ממזרח, ומרכז לונדון לאזור, אשר הפך נגיש עם הקמת קו המטרופוליטן וקווי רכבת אחרים. באזור הוקמו כעשרה בית כנסת, בהם: בית הכנסת המאוחד ומבלי, בית הכנסת בגבעת דוליס ובית הכנסת קינגסבורי. בסוף שנות ה-60 של המאה ה-20, מספר התושבים היהודים ברובע היה כ-15,000 עד 20,000. בשנת 1995, המספר הוערך ב-10,100, והוא המשיך לרדת ככל שמשפחות יהודיות עברו צפונה יותר לאזורים כמו הנדון, אדג'וור, סטנמור והרטפורדשייר. במפקד האוכלוסין בשנת 2021 נמנו 3,700 תושבים יהודים ברובע ברנט.

בשנת 2002 עבר בית הספר התיכון היהודי הוותיק JFS, לקמפוס חדש בשכונת קנטון ברובע ברנט. טקס הפתיחה שלו נערך בנוכחות ראש הממשלה טוני בלייר.
 
בשנת 2023 נמכר המבנה ההיסטורי של בית הכנסת ומבלי לארגון מוסלמי שהסב אותו למסגד, והקהילה עברה למבנה אחר קטן יותר, לאחר ירידה במספר חבריה.

## אתרים בעלי חשיבות
*אצטדיון ומבלי
*מקדש ניסדן
*בית הקברות היהודי בווילסדן

## קישורים חיצוניים

* 
* 
## הערות שוליים

*
קטגוריה:לונדון: רבעים
קטגוריה:יישובים שהוקמו ב-1965
רבי נחמיה

[שמאל|ממוזער|250px|מקום לימודו של רבי נחמיה, בית המדרש הישן של [שם (דמות מקראית)|שם ועבר]]
**ר' נחמיה**, מגדולי התנאים בדור הרביעי של תקופת התנאים, במאה השנייה לספירה. היה אחד מגדולי תלמידי רבי עקיבא שנסמכו בחשאי על ידי רבי יהודה בן בבא, בתקופה בה הטיל השלטון הרומאי איסור על הסמיכה.
## בתוספתא
לו מיוחסת כל תוספתא ללא ציון דברי אומרה, כדברי ר' יוחנן: "דאמר רבי יוחנן: סתם מתניתין - רבי מאיר, סתם תוספתא - רבי נחמיה, סתם ספרא - רבי יהודה, סתם ספרי - רבי שמעון, וכולהו אליבא דרבי עקיבא". אך רב שרירא גאון מסייג אמירה זו, וכותב כי אין משמעות הדבר שמה שנאמר ללא ציון הוא מדברי רבי נחמיה, אלא שדבר הלכה זה עבר במסורת באמצעות בית המדרש של רבי נחמיה.
## במשנה
יש הסוברים שרבי נהוראי הוא רבי נחמיה - "תנא: לא רבי נהוראי שמו אלא רבי נחמיה שמו".

רבי נחמיה מצוטט במשנה ב-19 מקומות, מתוכן שלושה מקומות בדברי אגדה. בתלמוד מוזכרות מחלוקות רבות של רבי יהודה ורבי נחמיה, כגון מה אמר ברק לדבורה הנביאה - לפי רבי יהודה הוא אמר אם תלכי עמי לקדש נפתלי אלך עמך לחצור, ואילו רבי נחמיה אומר שברק אמר אם תלכי עמי לשירה אלך עמך למלחמה. או על הפסוק:  - רבי יהודה אומר שבת פרעה שלחה את ידה למשות את התיבה של משה ונעשה לה נס וידה התארכה אמות רבות, ואילו רבי נחמיה אומר שהיא שלחה את שפחתה.

רבי נחמיה פסק שכאשר יש עד אחד שמוסר עדות, ושני עדים פסולים בגלל קרבתם שמעידים נגד עדותו הם נאמנים יותר ממנו. יש המייחסים לרבי נחמיה את חיבור "משנת המידות", הספר העברי הראשון בגאומטריה.

## משפחתו
לפי התלמוד הירושלמי, מוצאו של רבי נחמיה הוא מנחמיה המקראי.

## ממאמריו
*"בעוון שנאת חינם - מריבה רבה בתוך ביתו של אדם, ואשתו מפילה נפלים, ובניו ובנותיו של האדם מתים כשהם קטנים".

## קישורים חיצוניים

* 
* 
* 

## הערות שוליים

קטגוריה:הדור הרביעי לתנאים
קטגוריה:תלמידי רבי עקיבא
קטגוריה:יהודים בארץ ישראל במאה ה-2
כוח גופני

ממוזער|אישה בחיל הים האמריקאי מושכת מטען בחבל באמצעות כוח השרירים
**כוח גופני** הוא יכולתו של בעל חיים להפעיל כוח על עצמים באמצעות השרירים על ידי כוח בלימה או כוח דחיפה. שיפור כוח גופני הוא המטרה של אימוני כוח.

## הקשר לסוגי שרירים
הכוח הגופני של אדם או של בעל חיים נקבע על פי שני גורמים: גנטיקה של סוגי סיבי שריר ושל דרגתם, והעומס המופעל עליהם תדיר.

אדם או בעל חיים עם יחס גבוה של סיבים איטיים מסוג I יהיה חלש יותר מאותו אדם או בעל חיים עם יחס גבוה של סיבים מהירים מסוג II, אבל יהיה לו פוטנציאל טוב יותר לסיבולת גופנית.
הגנטיקה של סוגי סיבי שריר קובעת את הפוטנציאל המרבי לכוח גופני אפשרי.
באמצעות ביופסיה ניתן לבדוק את היחסים בין סוגי הסיבים בשרירים. היכולת לפתח שרירים משתנה מאדם לאדם ומבוססת, מלבד הגנוטיפ, גם על המזון, המין, הבריאות והגיל.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:מערכת השרירים
קטגוריה:פעילות גופנית
הטלת חיצים

ממוזער|250px|חיצי הטלה על לוח המטרה
250px|ממוזער|לוח חיצים סטנדרטי
**הטלת חיצים** (באנגלית: **Darts**; נקרא גם זריקת חיצים) הוא משחק תחרותי בו השחקנים זורקים חיצים ללוח מטרה עגול התלוי על הקיר. בניגוד לחץ וקשת, החיצים נזרקים ביד ולא נורים. בעבר המושג התייחס למגוון רחב של משחקים המובדלים זה מזה בלוח המטרה, בחיצים ובחוקים, אך כיום המונח זריקת חיצים מתייחס למשחק אחד בעל סטנדרטים מקובלים.

המשחק שהיום הוא ענף ספורט תחרותי ומקצועי, שוחק באופן מסורתי בפאבים והיה מקובל מאוד באנגליה (שהייתה המדינה הראשונה בה המשחק קיבל הכרה כענף ספורט), בכל חבר העמים הבריטי, הולנד, אירלנד, המדינות הסקנדינביות, ארצות הברית וברחבי העולם.

הלוח עשוי, בדרך-כלל, מסיבי סיסל. הלוחות הזולים לעומת זאת עשויים מעיסת נייר או שעם. הלוח בקוטר 15.5 אינץ' (39.37 ס"מ) ומחולק ל-20 יחידות, כל אחת בצורת גזרה שקודקודה קרוב למרכז הלוח שבו נמצאים הטבעת הירוקה של ה 25 נקודות והעיגול הפנימי האדום של הבול 50 נקודות, כל יחידה מגודרת בחוט ברזל דק. מספרי הניקוד כתובים בדרך כלל מאותו חוט הברזל, בעיקר בלוחות איכות המיועדים לתחרויות מקצועיות, אך יכולים גם להיות מודפסים על גבי הלוח. קיימים 2 סוגי חיצים - עם חוד מתכתי ועם חוד רך (פלסטיק). גוף החץ עשוי מתכת (פליז, ניקל-כסף, טונגסטן, טיטניום). ישנן גרסאות בהן מיוצרים ראשי החיצים מפלסטיק והלוח בנוי כמעין רשת שכל חור בה יכול לקלוט את החץ. 
לילדים מיוצרים משחקי חיצים באופן כזה שראש החץ והלוח עשויים מגנט או צמדן. 
פגיעה בטבעת החיצונית מעניקה ניקוד כפול עבור פגיעה בה, ופגיעה בטבעת הפנימית משלשת אותו.

## גובה ומרחק
למשחק זה סטנדרטים קבועים וידועים. הלוח תלוי באופן בו מרכז הלוח (המכונה ה"בול") נמצא במרחק 173 ס"מ מהרצפה, כלומר בגובה העיניים של שחקן בגובה 182 ס"מ. על השחקן המטיל לעמוד מאחורי קו הנמצא במרחק אופקי של 237 ס"מ מפני הלוח. סטנדרטים אלו נקבעו על ידי הפדרציה העולמית לחיצים ומשחקי הטלת חיצים רשמיים משוחקים כך בכל רחבי העולם.

## סוגי משחקים
ישנם סוגים רבים של משחקים בעולם, אך הנפוץ והמקובל ביותר הוא 501. כל משתתף מתחיל מסכום של 501 ממנו מופחת מספר הנקודות שצובר המתחרה בהטלת 3 חיצים כאשר המטרה היא להגיע בדיוק ל-0 באמצעות פגיעת החץ האחרון בדאבל או בבול המרכזי (Bull's eye). משתתף שעבר את האפס חוזר למספר הנקודות שהיה לו בתחילת התור הקודם.

הישג יוצא דופן הוא סיום המשחק ב-9 חיצים. עד כה  50  שחקנים בלבד זכו להישג זה בשידור טלוויזיה חי. הישג זה מזכה את המתחרה בפרס כספי נאה בהתאם לחשיבות התחרות. השחקן שהשיג את המספר הגבוה ביותר של סיום ב-9 חיצים (11 פעמים) הוא Phil Taylor הבריטי הנחשב לגדול השחקנים ולשחקן המעוטר ביותר בתולדות תחרויות הטלת החיצים.

## ראו גם
* קורנהול – משחק הטלת שקיות תירס ללוח משחק עם חור

## קישורים חיצוניים

* 
* 

קטגוריה:קליעה למטרה
קטגוריה:הממלכה המאוחדת: המצאות
קטגוריה:חיצים
אליפות אירופה בכדורסל 2003

**אליפות אירופה בכדורסל 2003**, המכונה גם **[[יורובאסקט]] 2003**, היא האליפות ה-33 שאורגנה על ידי פיב"א אירופה. התחרות נערכה בשוודיה בין 5 ל-14 בספטמבר. נבחרת ליטא זכתה בתחרות לאחר שניצחה את נבחרת ספרד בגמר. שארונאס יאסיקביצ'יוס הליטאי הוכרז כשחקן המצטיין בתחרות.

## ערים מארחות

## שיטת התחרות
2 נבחרות העפילו לתחרות ישירות - הנבחרת המערחת והאלופה המכהנת. יתר 14 נבחרות העפילו תוך השתתפות בתחרות העפלה. בתחרות השתתפו 32 קבוצות. התחרות נערכה במספר שלבים משנת 2001 ועד לשנת 2003.

16 הנבחרות חולקו לארבעה בתים. הראשונה בכל בית עולה אוטומטית לרבע הגמר, כשהמקומות השני והשלישי בכל בית מתחרים בסיבוב נוקאאוט נוסף על העלייה לרבע הגמר. מרבע הגמר התחרות משוחקת בשיטת נוקאאוט עד וכולל הגמר.

### שלב הבתים
#### בית א' (לולאו)

#### בית ב' (נורשפינג)

#### בית ג' (סדרטליה)

#### בית ד' (בורוס)

## שלב ההצלבה

### גמר

### שחקנים מצטיינים
* השחקן המצטיין - שארונאס יאסיקביצ'יוס ()
* מלך הסלים -  פאו גאסול - 25.8 סלים בממוצע למשחק
* מלך הריבאונדים - מירסד טורצ'אן () - 9.3 ריבאונדים בממוצע למשחק
* מלך האסיסטים - שארונאס יאסיקביצ'יוס () - 8.2 אסיסטים  בממוצע למשחק 

### חמישיית הטורניר
* טוני פארקר
* שארונאס יאסיקביצ'יוס
* שוליוס שטומברגאס
* אנדריי קירילנקו
* פאו גאסול
## נבחרת ישראל באליפות
הנבחרת העפילה לאליפות דרך המוקדמות.

נבחרת ישראל סיימה בהצלחה את שלב הבתים. היא הודחה בשלב רבע הגמר.
### סגל הנבחרת

 
 
 
 
 
 

  
 
 
 
 
 

מאמן - מולי קצורין

## דירוג סופי

## קישורים חיצוניים
* יורובאסקט 2001 באתר פיב"א אירופה
* האליפות, באתר פיב"א
* תיאור משחק הגמר
* תחרות העפלה ראשית
* סיכום הנתונים
* נבחרת ישראל באליפות
* נתונים מאתר linguasport

## הערות שוליים

קטגוריה:אליפויות אירופה בכדורסל
קטגוריה:תחרויות כדורסל ב-2003
כדורסל
קטגוריה:שוודיה: כדורסל
קטגוריה:סטוקהולם: ספורט
קטגוריה:נורשפין: ספורט
קטגוריה:2003 באירופה
רומן שרון

**רומן שרון** (5 בפברואר 1951 – 6 בפברואר 1974) היה זמר ישראלי.

## ביוגרפיה
שרון נולד בשם **רומן צ'רנר** בוורשה, בירת פולין, לרודולף ולכריסטינה-סטפה. כשהיה בן חמש שנים עלה לישראל עם משפחתו, שקבעה את מושבה בחולון. כדי לסייע בכלכלת המשפחה, החל להופיע כשוליית-קוסם לצדו של אביו כבר מגיל תשע. באותן שנים התחיל גם לשיר ולמד לנגן בגיטרה בקונסרבטוריון למוזיקה בתל אביב, בעידודה של הזמרת רחל אטאס.

שרון גויס לצה"ל במחצית פברואר 1969, ושירת בצוות הווי חיל התותחנים, שם שימש גם כסולן. הוא נחשב לאחד הכוכבים הגדולים שיצאו מהלהקות הצבאיות בתחילת שנות ה-70.

בפברואר 1972, משסיים את שירות החובה שלו, פתח שרון בקריירה של זמר. הוא הוציא תקליט שנקרא בפשטות "רומן שרון" (שהוא למעשה אלבום הסולו היחיד שלו) בו הופיעו להיטיו באותה תקופה: "לילה טוב", "חיוך שלך", "בלדה למחפשים" ו"העולם שלי ושלך". בדצמבר 1972 השתתף בפסטיבל שירי ילדים מספר 3 עם השיר "הפעמון". ב-1973 השתתף בהצגה המוזיקלית "לילי גם" בתיאטרון חיפה, לצד מרגלית צנעני ויזהר כהן.

במלחמת יום הכיפורים הצטרף ללהקת הווי של צה"ל והופיע עמה ביחידות שונות. ביום י"ד בשבט תשל"ד (6 בפברואר 1974; יום אחרי יום הולדתו) בהיותו באזור בלוזה שבסיני, בדרכו למסיבה ביחידה צבאית אחרי אחת ההופעות, נהרג שרון בתאונת דרכים. הוא הובא לקבורה בבית העלמין הצבאי קריית שאול. שרון היה נצר אחרון למשפחתו.

השיר "הבלון שלי", שנכתב על ידי אהוד מנור ומתי כספי והוקלט על ידי כספי לאלבומו הראשון, הוקדש לזכר רומן שרון.

בשנת 2001, הוציא אילן בן שחר אוסף כפול לזכרו של שרון. האוסף, שכלל גם בונוסים (גם השיר "אלת האהבות שלי" שיצא ב-1973 בסינגל) וביניהם כלל שיר בשם "נשארה לי מנגינה". מילות השיר נכתבו ללחן שהשאיר אחריו שרון. את המילים חיבר גידי קורן, מי שכתב לרומן שרון מספר משיריו. השיר בוצע על ידי להקת "האחים והאחיות" והוקדש לזכרו.

## קישורים חיצוניים

* 
* 
* 
* 
* 

קטגוריה:זמרים השרים בעברית
קטגוריה:זמרים ישראלים
קטגוריה:בוגרי הקונסרבטוריון הישראלי למוזיקה תל אביב
קטגוריה:ישראלים ילידי פולין
קטגוריה:עולים בשנות ה-1950
קטגוריה:חולון: מוזיקאים
קטגוריה:חולון: אישים
קטגוריה:חברי להקת חיל התותחנים
קטגוריה:משתתפי פסטיבל שירי הילדים
קטגוריה:חללי צה"ל
קטגוריה:הרוגי תאונות דרכים בישראל
קטגוריה:אישים הקבורים בבית הקברות הצבאי קריית שאול
קטגוריה:ישראלים שנולדו ב-1951
קטגוריה:ישראלים שנפטרו ב-1974
זיו איתן

**זיו (ליונל) איתן ** (נולד ב-3 במרץ 1970) הוא מתופף ישראלי המנגן במרימבה ובכלי הקשה.

## ביוגרפיה
איתן החל את לימודיו אצל אלון בור, הנגן הראשי של התזמורת הפילהרמונית הישראלית, והמשיך את לימודיו באקדמיה למוזיקה ע"ש רובין בתל אביב. בתום לימודיו אלו השתלם איתן באקדמיה המלכותית למוזיקה בקופנהגן אצל פרופסור בנט לילוף, וכן למד אצל סולנים קלאסיים בניו יורק: ג'ים פרייס, גורדון סטאוט, לי-הווארד סטיבנס וויליאם מארש. במקביל אף למד לנגן על כלי הקשה לטיניים אצל ג'רי גרבל ועל מערכת תופים אצל דייוויד ריץ'.

בשנת 1994, תוך כדי לימודיו, החל להופיע במועדוני דאנס בניו יורק, במופעים המשלבים כלי הקשה ומוזיקה אלקטרונית. במהלך השני גיבש איתן את סגנונו האישי, המשלב מספר סגנונות מוזיקליים: קלאסי, אלקטרוני, דאנס ומוזיקת עולם.

### קריירה
איתן ביצע את מופע הפתיחה הרשמי של פסטיבל ישראל (ב-2002) ומופע נוסף בפסטיבל ישראל (1999). הוא הופיע בטקסי פרס ישראל (2003) והופיע בטקס פרס נובל בישראל (2005).

איתן השתתף בסיורים של המקהלה הפילהרמונית באירופה כסולן וכן הופיע בסיור קונצרטים במזרח הרחוק עם המופע שלו "מסע אל תוך הקצב". (מרץ 2005). הוא הופיע במופע ענק לרגל יום העצמאות של ישראל בברלין (מאי 2006) גם עם המופע "מסע אל תוך הקצב", הופיע בארצות הברית באולם ג'ילט פוטבול בבוסטון (מאי 2007). בנוסף הוא מרבה להופיע בפני ילדים ונוער, באמצעות משרד החינוך (סל תרבות) ובאמצעות "אמנות לעם". זיו איתן פעיל גם כיום בתחום הדאנס העכשווי, בצד קונצרטים קלאסיים ומופעים גדולים. מרבה להופיע במסגרת אירועים עסקיים לחברות המשק, באולמות קונצרטים ומועדוני דאנס.

אלבום הבכורה שלו, "מסע אל תוך הקצב", מופץ על ידי החברה הגרמנית PKS GROUP באירופה ובצפון אמריקה. אלבומו השני יצא ב-2007 ונקרא "NO LIMITS", ומופץ על ידי תמוז רקורדס. לאיתן יצא גם אלבום שלישי. ב-2007 זיו איתן יצא לסיבוב הופעות בחו"ל והשתתף בסיורים ובפסטיבלים ביפן, דרום אפריקה, ארצות הברית, איטליה והונג קונג.

## קישורים חיצוניים
* 

* זיו איתן, האתר הישראלי
* אתר האלבום "ללא גבולות"
* זיו איתן HRS

קטגוריה:מתופפים ישראלים
קטגוריה:קריית אונו: אישים
קטגוריה:ישראלים שנולדו ב-1970
Finding Beauty in Negative Spaces

**Finding Beauty in Negative Spaces** ("**מציאת יופי בחללים שליליים**") הוא אלבומה השישי של הלהקה סית'ר. הוא יצא לאור ב-19 באוקטובר 2007 בשווייץ ובדרום אמריקה וב-23 באוקטובר 2007 בשאר העולם.

## רשימת שירים

### שירי בונוס
# "Quirk" (גרסת דמו לשיר "Fake It") -אורך 3:46

יש הטוענים שלאלבום יש 3 בי סייד. שניים מהם הם "Naked" ו"Left For Dead".

## מידע נוסף
* ב-23 באוקטובר 2007 יצא הסינגל "Fake It" באתר הרשמי של הלהקה ובדף שלה באתר MySpace.

## קישורים חיצוניים

קטגוריה:סית'ר
קטגוריה:אלבומי פלטינה בארצות הברית
קטגוריה:אלבומי רוק אלטרנטיבי
עדי לאון

**עדי עובדיה לאון** (נולד ב-13 בפברואר 1975) הוא מלחין, קלידן, מנחה ומפיק מוזיקלי ישראלי. מוכר גם כשופט בתוכנית המציאות המוזיקלית "אייל גולן קורא לך" ומשתתף תוכנית הריאליטי "האח הגדול VIP" (עונה 3).

## ביוגרפיה
לאון נולד בשכונת שבזי שבתל אביב ולו שלושה אחים, וגדל בבת ים. בצעירותו, למד בקונסרבטוריון לפסנתר בעיר, שם התגלה כישרון ההלחנה שלו והחל להופיע בכל בתי הספר והאודיטוריומים בעיר.

לאון התגייס לצה"ל לשירות קרבי, אך עם זאת שוחרר בטרם עת בתקופת הטירונות עקב מצבה הכלכלי הקשה של משפחתו באותה עת.

## קריירה

לאון החל להופיע באופן מקצועי, החל משנת 1993 עם הזמרים אבי ביטר וחיים אל, ובהמשך הופיע לצד אמנים רבים וביניהם הזמרת זהבה בן. לאחר פגישה עם התמלילן יוסי גיספן, הלחין את שירו "דוקטור" עבור הזמר ליאור נרקיס. השיר זכה להצלחה ולאון זכה בהכרה כמלחין והלחין להיטים רבים.

לאון משמש משנת 2004 כקלידן וכמנהל מוזיקלי של הזמר אייל גולן.

החל משנת 2011, לאון כיהן כשופט תוכנית הראליטי "אייל גולן קורא לך" בערוץ המוזיקה, לאורך כל ארבע עונותיה.

בשנת 2011, הלחין את שיר נושא התוכנית "חי בלה לה לנד".

בשנת 2010, הלחין את השיר "מי שמאמין לא מפחד" (יוסי גיספן). השיר זכה להצלחה בארץ ובעולם.

בשנת 2013, זכה לאון בפרס אקו"ם עבור הלחנת שירו של אייל גולן "סטטוס מאוהב".

בשנת 2016, זכה לאון בתואר השופט המוזיקלי מקצועי על פי בחירת הקהל בישראל.

בשנת 2017, שימש כמנטור בתוכנית הדוקו-ריאליטי "להיות זמרת" בערוץ 24.

בשנת 2019, לאון השתתף בתוכנית "האח הגדול VIP" בעונתה השלישית, והגיע למקום החמישי. עוד באותה השנה, החל להנחות את התוכנית "24 בצהריים" בערוץ 24 ביחד עם גל אוחובסקי ומעיין אדם והפך לפאנליסט קבוע בתוכנית "הדו"ח היומי" בהנחיית יעל בר זוהר. בהמשך השנה, הפיק מוזיקלית את פסטיבל "כתר המזרח", בהשתתפות צמרת הזמרים של ישראל בשיתוף עם משרד התרבות והשרה מירי רגב.

החל משנת 2017, לאון מלמד זמרים וזמרות שירה עדכנית תוך כדי הקלטת קאברים במיקס רמת סינגל. במסגרת הלימוד, נפתח עבור כל זמר וזמרת, עמוד אמן ביוטיוב ובכל שבועיים מועלה שיר חדש.

## משיריו המוכרים

## חיים אישיים
לאון נשוי למלי, אב לשלושה ילדים ומתגורר בחולון.

## קישורים חיצוניים

* אני ניצחתי!, ראיון במגזין אופס
* 
* 
* לא תאמינו איך נראה התיק של עדי לאון, ערוץ 24 החדש באתר יוטיוב
* מחמם את הלב: עדי לאון על הסיוע של אייל גולן, באתר רדיו דרום
* 

## הערות שוליים

קטגוריה:קלידנים ישראלים
קטגוריה:מלחינים ישראלים
קטגוריה:מתחרי האח הגדול (ישראל)
קטגוריה:שופטי תוכניות מציאות ישראלים
קטגוריה:חולון: אישים
קטגוריה:חולון: מוזיקאים
קטגוריה:ישראלים שנולדו ב-1975
שניאור קוטלר

הרב **יוסף חיים שניאור קוטלר** (תרע"ח, 1918 - ג' בתמוז תשמ"ב, יוני 1982) היה ראש ישיבת לייקווד בניו ג'רזי וחבר מועצת גדולי התורה בארצות הברית.

## תולדותיו
נולד בסלוצק לחנה פרל בתו של הרב איסר זלמן מלצר, רב העיר וראש הישיבה המקומית, ולרב אהרן קוטלר, שהיה ר"מ בישיבה. בהיותו בן 23 התארס בקובנה לרישל בתו של הרב אריה מלכיאל פרידמן. שתי אחיותיה נישאו לרב חיים סרנא ולרב יעקב יהושע וולפא.

עקב המלחמה שפרצה באותה תקופה נמלט מליטא לארץ ישראל, ללמוד בישיבת חברון. הוא נשאר שבע שנים בארץ ישראל, למד עם סבו, הרב איסר זלמן מלצר, שהיה ראש ישיבת עץ חיים בירושלים, והרב יצחק זאב סולובייצ'יק מבריסק. ארוסתו רישל הגיעה לשאנגחאי. לאחר שקיבלו הפליטים בשנגחאי אשרות לארצות הברית, הגיעה לשם גם רישל ושם נערכה חתונת בני הזוג.

הרב קוטלר כיהן כראש ישיבת לייקווד לאחר מות אביו בשנת תשכ"ג ועד שנפטר בג' בתמוז תשמ"ב. בתקופתו גדל מספר התלמידים בישיבה מ-120 ל-1,000. הוא שלח מתלמידיו שיפתחו כוללים ויעמדו בראשם בכל רחבי ארצות הברית: בניו יורק, שיקגו, מיאמי, בוסטון, לוס אנג'לס פילדלפיה ועוד; וכן בקנדה ובאוסטרליה.

שאיפתו הייתה שבאותה שעה ילמדו בישיבה את רוב מקצועות הש"ס, ולשם כך ייסד תוכנית לימוד מיוחדת בישיבת לייקווד שבה כל קבוצה לומדת נושא אחר, ואף ארגן הדפסת ביטאון בשם "נהוראי" לפרסום הגיגים ומאמרים תורניים למען יוכלו להעלות את כל הנושאים על הכתב. 

היה חבר במועצת גדולי התורה בארצות הברית, פעיל בהגירת יהודי איראן לארצות הברית. 

לאחר פטירתו נתמנה בנו, הרב אריה מלכיאל קוטלר, לכהן כראש הישיבה, יחד עם חתנו הרב דוד שוסטאל, ואחייניו, הרב ירוחם אולשין והרב ישראל ניומאן.

## ספריו
לאחר פטירתו הוציא מכון משנת רבי אהרן שעל ידי ישיבת לייקווד שתי סדרות המבוססות על שיעוריו ושיחותיו. 
* **נועם שי"ח**, מאמרים ושיחות מוסר, שני כרכים (זמן חורף וחודש אלול), תשמ"ח ותשנ"ג. יצא במהדורה מחודשת בחודש אלול תשע"ב, ויצא עוד פעם בתשפ"א. 
* **שיח ערב**, חידושים על מסכתות: פסחים, סנהדרין, סדר קדשים, שבת עירובין סוכה מגילה חגיגה, קידושין תשס"ו-תשע"ה.

## קישורים חיצוניים
* 

קטגוריה:חברי מועצת גדולי התורה בארצות הברית
קטגוריה:יהודים שהיגרו מרוסיה לארצות הברית
קטגוריה:ראשי ישיבה אמריקאים
קטגוריה:ראשי ישיבת לייקווד
קטגוריה:משפחת פרנק
קטגוריה:סלוצק: אישים
קטגוריה:יהודים הקבורים בהר המנוחות
קטגוריה:משפחת קוטלר
קטגוריה:בוגרי ישיבת חברון כנסת ישראל
קטגוריה:רבני ישיבת קלצק-הדרום
קטגוריה:אמריקאים שנולדו ב-1918
קטגוריה:אמריקאים שנפטרו ב-1982
אטלנטיס (סיירת עזר, 1937)

**אטלנטיס** הייתה סיירת עזר גרמנית שפעלה במהלך מלחמת העולם השנייה.

## היסטוריה
אטלנטיס הושקה ב-16 בדצמבר 1937 כאוניית הסוחר "גולדנפלס", עם פרוץ מלחמת העולם השנייה היא גויסה לקריגסמרינה ב-10 בנובמבר 1939 והפכה לסיירת עזר חמושה תחת השם "אטלנטיס". הפיקוד עליה ניתן לקפטן ברנהרד רוגה.

אטלנטיס יצאה למשימתה ב-11 במרץ 1940 שעל סיפונה צוות של 350 מלחים. רוגה בדרך כלל נהג לתקוף אוניות סוחר שמעבירות אספקה, הוא התחזה לספינת סוחר ממדינה נייטרלית או מדינת בעלות הברית ונהג קודם לבקש את כניעתם ואם הם סירבו לתקוף אותם עד הטבעתם.

אטלנטיס קצרה את ניצחונה הראשון עם הטבעת ספינת הסוחר הבריטית "סיינטיסט" ב-3 במאי 1940, ב-10 במאי 1940 היא ניסתה לפרוס 92 מוקשים ימיים בכף אגולס שמול חופי דרום אפריקה. אולם, מכיוון שאחד המוקשים התפוצץ בטרם עת, התאפשר לצי המלכותי הבריטי לשלות את המוקשים ולנטרלם.

לאחר מכן האטלנטיס שטה לאוקיינוס ההודי וניסתה לצוד את ספינות בעלות הברית השטות בקו של דרבן-אוסטרליה אולם ללא הצלחה. הכישלון של האטלנטיס גרם לרוגה לשנות את הנתיב והוא ארב לספינות בקווים דרבן-באטוויה ומאוריציוס-אוסטרליה, השינוי נחל הצלחה ועד סוף שנת 1940 הצליחה האטלנטיס להטביע או ללכוד עוד 15 ספינות. באחת מהספינות שנלכדו מצא רוגה את תוכניות ההגנה הבריטיות למזרח הרחוק. התוכניות הועברו ליפנים וסייעו להם רבות בניצחונותיהם הראשונים כנגד הבריטים.

אטלנטיס נאלצה לעגון בקרבת איי קרגלן באוקיינוס ההודי בעקבות קשיים טכניים, דבר זה סיכן את שלומה של הסיירת והעמיד אותה בסכנת פגיעה חמורה מצד בעלות הברית. התיקונים הושלמו ובינואר 1941 שבה אטלנטיס לפעילות מבצעית.

ב-8 באפריל 1941 שטה אטלנטיס לכיוון האוקיינוס האטלנטי והחלה לפעול בו תוך שהיא מטביעה עוד 5 ספינות וב-6 באוגוסט 1941 אטלנטיס עברה לפעול באוקיינוס בשקט שם היא לכדה את ספינת הסוחר הנורווגית "סילבפלנה", זהו היה ניצחונה האחרון.

במהלך מפגש תדלוק עם הצוללת הגרמנית U-126 האטלנטיס הותקפה על ידי הספינה הבריטית אה"מ דבונשיר והוטבעה על ידה, אולם למזלם של מלחיה נאלצו הבריטים לסגת מפחד הצוללת, שבסופו של דבר הצליחה לחלץ את המלחים על הספינה הטובעת ולהחזירם בשלום לגרמניה.

האטלנטיס הייתה סיירת העזר המצטיינת ביותר ששירתה בקריגסמרינה, היא לכדה או הטביעה 22 ספינות בנפח כולל של 145,697 טון.

## קישורים חיצוניים

* רשימת הספינות שנלכדו או הוטבעו על ידי אטלנטיס
* 
* [המסיכות של אטלאנטיס'''](https://beingalim.files.wordpress.com/2021/01/1973-8-beingalim5-1.pdf'''	נשף),	'בין גלים' 5 אוגוסט 1973 עמ'	6.

קטגוריה:אוניות מלחמה של הקריגסמרינה
קטגוריה:אוניות מלחמה גרמניות שטובעו
שמורת אלון

**שְׁמוּרתַ אַלּוֹן**, הידועה גם בשם **שמורת ח'רבת צ'רקס**, היא שמורה טבע קטנה בשטח של כ-8 דונם, כקילומטר ממזרח לקיבוץ גן שמואל, הכוללת חורשה של עצי אלון התבור עתיקים ומרשימים שגובהם כ-7–8 מטרים. 

## תולדות השמורה
שטח השמורה היה חלק מיער השרון ההיסטורי. כאשר יער השרון נכרת בידי השלטון העות'מאני במהלך מלחמת העולם הראשונה, במטרה לספק עצים להבערת כבשני הקטרים של הרכבת הצבאית העות'מאנית, החורשה שרדה כיוון שבתחומיה היה בית הקברות של הכפר הצ'רקסי המוכר כיום כח'רבת צ'רקס. 

במאי 1956 נכללה השמורה בתוכנית להכרזה על 50 שמורות טבע בישראל שהציג המדור להגנת הטבע בשיתוף עם אגף התכנון במשרד הפנים והחברה להגנת הטבע. בתחילת 1963 נכללה השמורה ברשימה של 93 שמורות־טבע מומלצות של ועדה שמונתה על ידי הקרן הקיימת ומשרד החקלאות. החורשה הוכרזה ב-10 באוגוסט 1967 כשמורת טבע ושטחה הוא 7.848 דונם.

## מיקום
השמורה נמצאת בצומת אלון, במפגש הכבישים כביש 65, כביש מחלף קיסריה - מחלף "משמר הגבול", לשעבר צומת עירון וכביש 650, כביש גישה לפרדס חנה.

באר המים של ח'רבת צ'רקס שרדה כחצי ק"מ מדרום לשמורת הטבע, מאחורי מפעלי גרנות.

## צמחייה
על קרקע חמרה חולית אדומה גדלים כ-60 אלוני התבור מבוגרים ועצים צעירים שנטעו במטרה לשקם את החורשה. הם יוצרים חורשה צפופה ונאה. בסוף הקיץ ניתן להבחין במגוון עצום של פירות אלון התבור. רוב העצים הקשישים הם כמעט בני אותו גיל, דבר זה והעובדה שמבחינה גנטית העצים קרובים לעצים בגליל התחתון ולא לאוכלוסיית הכרמל הקרובה יותר גאוגרפית, מצביעה על כך שככל הנראה הם נטעו באופן יזום ושהבלוטים/השתילים הובאו מהצפון.

בשטח הפתוח בין העצים צומחים הדגניים: זקנן שעיר - השולט בשוליים, חילף החולות - ההולך ונדחק, מיכאל זהרי סבור כי שני השיחים הם מלווים קבועים של אלון התבור בקרקעות הקלות של שפלת החוף. יער אלון התבור הוא יער-פרק או תצורה דמוית סוונה, לא יער מעורב ולא יער צפוף. בצמחים הגאופיטים, בולטת פריחת חצבים שנשתלו סביב הקברים (בעיקר בצל העצים), בן-חצב סתווני, כלניות אדומות, נורית אסיה, שום ארדל וצבעוני השרון. כמו כן יש בשטח שפע עשבוניים, ובין היתר תלתן דו-גוני.

עונות ביקור בשמורה: סתיו (פריחת חצבים) חורף (פריחת כלניות בחודשים ינואר-פברואר) ואביב (פריחת צבעונים ונורית אסיה בסוף פברואר ובמהלך מרץ).

## ראו גם
* רכבת האלונים במוזיאון "חצר הישנה" בקיבוץ עין שמר
* השלוחות לכריתת עצים עבור הרכבת בארץ ישראל במלחמת העולם הראשונה

## לקריאה נוספת
* עוזי פז, "שמורת תל אלון", בתוך: **ארץ הצבי והיעל: שמורות וטבע בישראל**, הוצאת מסדה, רשות שמורות הטבע, 1981
* עמנואל הראובני, "שמורת אלון", בתוך: **קום והתהלך בארץ: מדריך שמורות טבע בישראל**, הוצאת זמורה ביתן, 1993

## קישורים חיצוניים
* שמורת אלון, באתר נופים וטבע בישראל.

## הערות שוליים

אלון
קטגוריה:ישראל: חורשות
קטגוריה:גן שמואל
אמנדוס הקדוש

**אמנדוס הקדוש** (צרפתית: **Saint Amand**, נולד ב-584 לערך - ומת ב-675) הוא קדוש נוצרי בכנסייה הקתולית הצרפתית. הוא נחשב לאחד ממביאי הנצרות לפלנדריה ופעל באזור גאליה בלגיקה.

על פי המסורת הנוצרית, אמנדוס נולד למשפחה מכובדת בפואטו שבצרפת. בגיל עשרים לערך הוא הצטרף למורת רוחה של משפחתו למנזר באי איל ד'יה (Île d'Yeu) שלחופי מחוז ונדה והיה לנזיר. מאוחר יותר הצטרף בהשראת אוסטרגיסילוס הקדוש לקהילת מתבודדים בעיר בורז' וחי על לחם ומים בתא בידוד במשך 15 שנים.

ב-628, לאחר שעלה לרגל לרומא, הלך במצוות המלך כלותר השני לפלנדריה על מנת להמיר את תושביה לנצרות, שהוא מתמקד בגנט. בתחילה, הצלחתו הייתה מצומצמת, אך כשחולל מעשה נס ועורר לחיים אדם שזה עתה נתלה, שכנע רבים.

בשובו לצרפת בערך בשנת 649, נאמר שהרגיע סערה בים. אמנדוס נעשה הבישוף של מאסטריכט לתקופה קצרה והתקשה להתמודד עם אנשי הדת שלא קיבלו את מרותו. הוא המשיך בפעילות מסיונרית בעיקר בפלדריה עד גיל 67 ונפטר בגיל 90 במנזר באלנון. יום החג לכבודו הוא ה-6 בפברואר

## קישורים חיצוניים

## הערות שוליים

קטגוריה:קדושים נוצרים
קטגוריה:בישופים קתולים
קטגוריה:ילידי 575
קטגוריה:נפטרים ב-676
תינוקות בצמרת

**תינוקות בצמרת/עיר התינוקות** (בצרפתית: **Baby Folies**), בבימויו של סרג' רוסנז'יג וקלודי פרוט'י, היא סדרת טלוויזיה מונפשת צרפתית שהופקה ב-1993, לערוץ השני הצרפתי. לסדרה 52 פרקים באורך של 13 דקות כל אחד. בארץ שודרה התוכנית בערוץ החינוכית ב-1995 כאשר כל פרק הורכב משני תת-פרקים של 13 דקות. בצרפת שודרה הסדרה בערוץ פוקס עד לשנת 1994.

## עלילה
הסדרה תינוקות בצמרת מספרת על ענן שעליו בנויה עיר שבה מאוכלסים רק תינוקות אשר שולטים בכל תחומי החיים :בעירייה, בחנויות, במשטרה ועוד. התינוקות צריכים להתמודד עם בעיות של "מבוגרים" כמו בחירת ראש עיר, מניעת השלטות של אנשים רעים על מקומות ועוד. אף אחד מבין התינוקות איננו לובש מכנסיים.

## מושגים
להלן מושגים מעיר התינוקות ומה שהם מקבילים אליו בעולם-המבוגרים:
* חלבלב (חלב) - אלכוהול
* מוצצים - סיגרים
* קוביית משחק - כסף
* מכוניות צעצוע ואופנועי צעצוע - כלי רכב 
* צעצועים למשחק בארגז חול - כלי נשק קר
* פודינג - קליעים של תחמושת
* ענן - קרקע (העיר בנויה על ענן ולא על קרקע)

## דמויות
רשימה חלקית:
***תינוקת לורן** (ניקראת גם בטעות תינוקת לורל או תינוקת לובן) - מושא האהבה של עיר התינוקות. חלומה הוא להתקדם בתעשיית הבידור. דמותה מבוססת על מרילין מונרו. כמו הסצנה בה רואים לה את החיתול כששמלתה עפה ברוח. שמה מבוסס על סופיה לורן. בת-הזוג של תינוק בוגי.
***תינוק בוגי** - בלש המכור למוצצים. רוכב על תלת-אופן. בן זוגה של תינוקת לורן.
***לבלבן** - תינוק המנהל את הבאר של עיר התינוקות. בו מוכרים חלבלב.
***זימרי** - תינוק ממוצא אפרו-אמריקאי שמנגן על פסנתר בבאר של לבלבן. מכור לחלבלב.
***תינוקת מנהלת** - מנהלת הכלבו של עיר התינוקות בו מוכרים צעצועים וממתקים. כל הזמן מתלוננת על "צרות בשיווק". אשת קריירה.
***תינוק אוסקר** - תינוק שוטר. נוהג לעצור נהגים לבדיקת שיכרות בנשיפה.
***תינוק ראש העיר** - ראש העיר של עיר התינוקות.
***תינוק נרי** - העוזר של ראש העיר.
***תינוק איינשטיין** - תינוק מדען פיזיקאי. דמותו מבוססת על אלברט איינשטיין.
***תינוק סאניסאן** - תינוק ממוצא יפני/קוראני שהוא מהנדס אלקטרוניקה.
***תינוק אמדאוס** - תינוק מוזיקה קלאסית. קשור מאוד לברווז האמבטיה שלו. דמותו מבוססת על מוצרט.
***תינוק מיליונר** - איש עסקים מיליונר. מחזיק כל הזמן בטלפון נייד. נוסע על רכב יוקרה עם נהג פרטי.
***תינוק  נהג** - נהג מכונית היוקרה של תינוק מיליונר.
***תינוק שרירן** - תינוק שרירי חסון העוסק בפיתוח הגוף.
***תינוק טייס** - טייס במטוס קרב. מפגיז בעת צורך את הצפלין של התינוקות הרשעים.
***סופר תינוק** - תינוק גיבור-על המסוגל לעוף באופן מוגבל (בדרך-כלל מסתיים בתאונה) וסובל מבעיות-שתן.
***רשע** - הוא האיש-המבוגר היחידי שמופיע בסדרה, הוא מעופף מעל העיר התינוקות בצפלין במטרה להשמיד את עיר-התינוקות. הוא נעזר ב־3 תינוקות-רשעים לצורך זה, אבל הם אף פעם לא מצליחים להשמיד את עיר-התינוקות. במקור שדון חג-מולד שחמד לעצמו את הצעצועים שיצר בסדנה של סנטה קלאוס, מכיוון שלא רצה לתת אותם לילדים. כאשר סנטה גילה את זה, הוא פיטר אותו. מאז הוא נוטר טינה גם לסנטה.  
***התינוקות הרשעים** - תינוק-פפון, תינוק-רע, ותינוק-שמן 3 התינוקות-הרשעים שרוצים לעזור לרשע להשמיד את עיר-התינוקות.. 
***שריקי** - חסידה ממין זכר שמביא תינוקות מעיר התינוקות ל"עולם". מבולבל ומפוזר.

## קישורים חיצוניים
* 

* planete-jeunesse
* Animeka
*  TV wunschliste
* 

קטגוריה:סדרות הנפשה צרפתיות
קטגוריה:הטלוויזיה החינוכית הישראלית - תוכניות רכש
קטגוריה:ינקות
קטגוריה:סדרות טלוויזיה צרפתיות שעלו לשידור בשנות ה-1990
שירלי באסבי

**שירלי אלין באסבי** (באנגלית: **Shirlee Busbee**; נולדה ב-9 באוגוסט 1941, סן חוזה, קליפורניה) היא סופרת אמריקאית מז'אנר הרומן הרומנטי. 
## ביוגרפיה
שירלי באסבי נולדה כבת הבכורה של קצין בצי האמריקאי, אחות לשתי אחיות ושלושה אחים. 
תחילה, למדה במכון בקנטרי (Kentri) שבמרוקו ולאחר מכן היא פנתה למכללה מקומית למנהל עסקים ברבנק שבסנטה רוזה שבקליפורניה. במשך מספר שנים היא עבדה כמעצבת במחוז סולאנו (Solano Country). 
ב-22 ביוני 1963 היא נישאה להווארד באסבי. עתה הם גרים בצפון קליפורניה, שם יש להם חוות סוסים וחיות נוספות. באותה תקופה היא הכירה סופת רוזמרי רוג'רס והן התיידדו.

שירלי זכתה במספר פרסים על כתיבתה ביניהם : Romantic Times Reviewers' Choice, Affaire de Coeur's Silver ו- Bronze Pen Awards.

שאר ספריה : 
* Gypsy lady, 1977/Dec 
* Lady Vixen, 1980/Mar 
* While passion sleep, 1983/Mar 
* Deceive no my heart, 1984/Jun 
* The tiger Lily, 1985/Jul 
* Midnight masquerade, 1988/Aug 
* Whisper to me of love, 1991/Apr 
* Each time we love, 1993/May 
* Love a dark rider, 1994/Jul 
* A heart for the taking, 1997/Sep 
* Love be mine, 1998/Nov 
* For love alone, 2000/May 
* Scandal Becomes Her, 2007/Jun 
* Coming home, 2003/Sep

## קישורים חיצוניים
* 

## הערות שוליים

קטגוריה:סופרות אמריקאיות
קטגוריה:סופרים אמריקאים
קטגוריה:אמריקאיות שנולדו ב-1941
קטגוריה:אמריקאים שנולדו ב-1941
קהל

[ממוזער|שמאל|250px|קהל צופה ב[מחזה בפארק שעשועים בהונג קונג]]
[250px|ממוזער|קהל ב[האופרה הישראלית תל אביב-יפו|אופרה הישראלית תל אביב-יפו]]
**קהל** הוא ציבור אנשים המתקבצים על מנת לצפות, להאזין או להשתתף בהתרחשות אמנותית, ספורטיבית, לימודית, מקצועית, חברתית או פוליטית. הקהל עשוי להימצא פיזית במקום האירוע, למשל באולם תיאטרון, אולם קונצרטים או מופע רוק, מגרש ספורט, הפגנה, קרנבל, כנסייה/בית כנסת/מקדש, ברחוב ועוד. מאידך הקהל עשוי להתקבץ וירטואלית, למשל קהל צופי תוכנית טלוויזיה, מאזיני רדיו או קוראי עיתון מסוים אינם מצויים יחדיו באותו מיקום, ולעיתים גם לא באותה עת.

מעורבות הקהל בהתרחשות עשויה לנוע בין אי-מעורבות כלל, מעורבות מינימלית כגון מחיאות כפיים או קריאת "אָמֵן" או מעורבות רבה ופעילה בתוכני האירוע, כמו למשל מעורבותם של צופי סרט הפולחן "מופע הקולנוע של רוקי" המתחפשים לדמויות מן הסרט ומשתמשים במגוון אביזרים כדי להמחיז את הסצנות המוצגות על המרקע. מעורבות קהל רבה מתקיימת גם במופעי בידור בהם שחקנים מקצועיים מציגים סיפור מסגרת מז'אנר התעלומה הבלשית תוך שילוב אנשים מהקהל בצוות השחקנים ואלתור העלילה תוך כדי התקדמותה.
## ביהדות
ביהדות, קהל הוא גם ציבור המתפללים בבית כנסת או הנוכחים בטקס דתי (כגון בר מצווה, חתונה). בהקשרים אלו יש המתייחסים לנוכחים בביטוי: "קהל קדוש". בגולה המילה "קהל" שימשה לעיתים במשמעות הקהילה היהודית או ראשי הקהילה.

## קישורים חיצוניים

קטגוריה:אמנות הבמה
קטגוריה:סוציולוגיה
קטגוריה:אנתרופולוגיה
הרובע השישי של פריז

**הרובע השישי של פריז** (בצרפתית: **VIe arrondissement**), הממוקם בגדה השמאלית של העיר, הוא אחד מעשרים הרבעים של פריז, צרפת, והוא משתרע על שטח של 2.154 קמ"ר. הוא מפורסם בשל אזור סן ז'רמן דה פרה, שבמרכזו כנסיית סן ז'רמן דה פרה, שנוסדה במאה ה-6. ברובע השישי נמצא גם הסנאט, שממוקם בגני לוקסמבורג.

## דמוגרפיה
שיא צפיפות האוכלוסין ברובע היה בשנת 1911, אז הגיע מספר התושבים ל-102,993 איש (שהם 47,815 תושבים לקמ"ר). בשנת 1999 מנתה האוכלוסייה 44,919 תושבים וברובע הועסקו 43,691 בני אדם.

### היסטוריה של צפיפות אוכלוסין

## הרבעים הפנימיים
כל אחד מעשרים הרבעים של פריז מחולק בעצמו לארבעה רבעים (*quartiers*). הרבעים הפנימיים של הרובע השישי הם: 
* **רובע דה לה מוֹנֵה** (Quartier de la Monnaie)
* **רובע נוטרדאם-דה-שַאן** (Quartier Notre-Dame-des-Champs)
* **רובע דה לְ'אוֹדֵאוֹן** (Quartier de l'Odéon)
* **רובע סן-זֵ'רמָן-דה-פְּרֵה** (Saint-Germain-des-Prés)

## נוף עירוני
### מקומות בעלי עניין
[שמאל|ממוזער|250px|[גני לוקסמבורג, בהם שוכן הסנאט (צרפת)]]
שמאל|ממוזער|250px|מלון לוטטיה בלילה
* האקדמיה הצרפתית
* קפה דה פלור
* הסנאט (צרפת) (ארמון לוקסמבורג)
* מלון לוטציה (אוטל לוטטיה)
* גני לוקסמבורג
* קפה לה דה מאגו
* שדרות סן ז'רמן
* שדרות סן מישל
* כיכר סן מישל
* מסעדת פולידור
* פון דז אר
* פון נף
* רובע סן ז'רמן דה פרה
* תיאטרון וייה-קולומבייה
* תיאטרון האודאון

### כנסיות ומוסדות דת
* כנסיית סן סולפיס
* כנסיית סן ז'רמן דה פרה

### קולז'ים ואוניברסיטאות
* אקול נסיונל סופרייר דה בוזאר
* אקול נסיונל סופריור דה מן
* בית הספר ללימודים גבוהים במדעי החברה

## קישורים חיצוניים

* 

6
*
קטגוריה:יישובים שהוקמו ב-1860
מרקלוס השני

**האפיפיור מרקלוס השני** או **מרצ'לוס השני** (בלטינית: **Marcellus II**; 6 במאי 1501 – 1 במאי 1555), נולד  כ**מרצ'לו קרוויני דלי ספאנוקי**, כיהן כאפיפיור מ-9 באפריל 1555, לאחר מות האפיפיור יוליוס השלישי. הוא היה האפיפיור האחרון שלא החליף את שמו עם מינויו.

## ביוגרפיה
יליד מונטפאנו, הוא היה בנו של ריקרדו קרוויני שהיה גזבר הכנסייה באנקונה. לאביו היה עניין גם באסטרולוגיה ולאחר שגילה שההורוסקופ של מרקלו מנבא לו מעמד גבוה בכנסייה, ייעד אותו לכמורה.

אחרי תקופת לימודים בסיינה, עבר קרוויני לרומא להמשיך את לימודיו. ב-1534 הוא מונה כמזכיר לאפיפיור פאולוס השלישי ( 1534–1549) ושירת כיועץ קרוב לאחיינו של האפיפיור, אלסנדרו פארנזה. בהמשך מינה אותו פאולוס השלישי לבישוף של ניקאסטרו, איטליה ב-1539. קרוויני לא עבר את טקס ההסמכה כבישוף בפעם הזאת. ב-19 בדצמבר 1539, מינה אותו פאולוס השלישי לכומר-קרדינל של כנסיית בזיליקת סנטה קרוצ'ה אין ג'רוזלמה (הצלב הקדוש בירושלים), ברומא. בעשור הבא נעשה קרוויני האדמיניסטרטור מטעם הכנסייה של מחוזות הבישוף של רג'ו אמיליה וגוביו. בוועידת טרנטו הוא נבחר לאחד משלושת נשיאי המועצה, ביחד עם הקרדינלים רג'ינלד פול וג'ובאני מריה צ'וצ'י דל מונטה (לימים האפיפיור יוליוס השלישי). הוא המשיך לשרת בתפקיד הזה בשארית כהונתו של פאולוס השלישי, אז הוחלף על מנת לפייס את קיסר האימפריה הרומית הקדושה קארל החמישי. ב-1548 הוא מונה כספרן של הותיקן.

ב-9 באפריל 1555, ביום הרביעי של הקונקלווה אחרי מותו של יוליוס השלישי (1550–1555), נבחר קרוויני לאפיפיור חרף מאמציו של הקיסר קארל החמישי למנוע את בחירתו. האפיפיור החדש שבר את המסורת ובחר לכהן בשמו, כמרקלוס השני. הוא האפיפיור האחרון עד-היום ששם הכהונה שלו תואם את שמו הפרטי בלידה. מרקלוס השני גם הוסמך כבישוף וגם הוכתר כאפיפיור ביום הבא, בטקס שהיה צנוע בגלל קיומו בתקופת הלנט. ההסמכה שלו כבישוף נדרשה שכן למרות שהוא ניהל כמה מחוזות בישופות כבישוף, הוא מעולם לא הוקדש כבישוף לפני כן.

מרקלוס השני רצה לעצב מחדש הרבה מהנהלים הפנימיים של הכנסייה, אך גופו נכנע לעייפות של הקונקלווה, הטקסים המתישים הקשורים במינויו, החרדות מהמשרה שלו, ועומס הפונקציות האפיפיוריות של השבוע הקדוש וחג הפסחא. מהר מאוד חלה מרקלוס, וחרף הטיפול המסור, שכלל עטיפתו בעורות כבשים מהבילים, הוא מת ביום ה-22 לבחירתו.

למרקלוס השני יצא מוניטין של אדם ישר, בעל טקט ויכולת. מאמינים כי המיסה פפה מרצ'לי (שחיבר ג'ובאני פלסטרינה לפני או ב-1565) הולחנה לכבודו. עם תקופת כהונה של 22 ימים, האפיפיור מרקלוס השני מדורג שישי ברשימת 10 האפיפיורים שכיהנו זמן קצר ביותר. יורשו היה האפיפיור פאולוס הרביעי.

## קישורים חיצוניים

* 
* 

קטגוריה:אפיפיורים איטלקים
קטגוריה:אפיפיורים במאה ה-16
קטגוריה:בוגרי אוניברסיטת סיינה
קטגוריה:ילידי 1501
קטגוריה:נפטרים ב-1555
נטאל (פרובינציה)

**פרובינציית נטאל** (באנגלית: **Province of Natal** ובאפריקאנס: **Provinsie van Natal**) הייתה אחת מארבע פרובינציות דרום אפריקה בין השנים 1910 ו-1994, תחת איחוד דרום אפריקה ורפובליקת דרום אפריקה. לקראת שלהי שנות קיומה של הפרובינציה, הוקמו בתחומה שני בנטוסטנים: טרנסקאי וקוואזולו.

כיום בשטחה של פרובינציית נטאל מתקיימת הפרובינציה המודרנית קוואזולו-נטאל.

## אוכלוסייה

## ארצות המולדת

## מושלים

## ראו גם
* דרום אפריקה בתקופת האפרטהייד
* איחוד דרום אפריקה
* מושבת נטאל

## קישורים חיצוניים

* 

## הערות שוליים

קטגוריה:דרום אפריקה: פרובינציות לשעבר
קטגוריה:מדינות וטריטוריות שהוקמו ב-1910
הקבר התראקי בסוושטארי

**הקבר התראקי בסוושטארי** (בולגרית **Свещарска гробница** - "הקבר בסוושטארי") הוא היפוגאום הממוקם כ-2.5 ק"מ דרומית-מערבית לכפר סוושטארי בצפון-מזרח בולגריה, בשטח מחוז ראזגרד.
## המבנה
האתר ששימש כמקום קבורה תראקי, התגלה רק בשנת 1982 והוכרז כאתר מורשת עולמית כבר ב-1985, לאחר שהוועדה הבינלאומית למונומנטים ולאתרים (ICOMOS) הגדירה את גילויו כ"אירוע הארכאולוגי המרהיב במאה ה-20". ההיפוגאום המתוארך למאה ה-3 לפנה"ס ומיוחס לגטים, עם תראקי קדום שעמד במגע עם העולם ההלניסטי. הוא שוכן מתחת לתל בגובה של 11.5 מטר ובקוטר של כ-70 מטר, וכולל מבואה ושני חדרי קבורה מלבניים. הקבר שונה באופן מהותי מהקבר התראקי בקאזאנלק, שהוא בבסיסו מבנה עם כיפה וגם הוא אתר מורשת עולמית בבולגריה, ומתאים למודל ההלניסטי. קברים דומים צפו קודם לכן במקדוניה, באסיה הקטנה ובמצרים.

העיטורים בהיפוגאום ייחודיים. בחדר המרכזי ניצבים עשרה פסלי קריאטידות צבעוניים של דמויות שהן בחציין נשים ובחציין צמחים וכן ציורי קיר. פסלים אלה העשויים אבן גיר, וכן חמישה עמודים נוספים, תומכים באפריז דורי. בצידו הצפון-מערבי של החדר שנמצא אל מול הכניסה, קבועה לונטה ובה ציור המאדיר את המנוח הנראה כשהוא נע על סוסו לעבר דמות אלוהית המושיטה לו ענף ער אציל.

## קישורים חיצוניים

* 

## הערות שוליים

קטגוריה:בולגריה: אתרי מורשת עולמית
קטגוריה:בולגריה: מבנים
קטגוריה:מערות קבורה
קטגוריה:בולגריה: אתרים ארכאולוגיים
רב אסי

**רב אסי** אמורא בבלי מן הדור הראשון לאמוראים. מן העיר הוצל שליד נהרדעא בבבל. היה תלמיד-חבר לרב ורבו של רב יהודה. במסכת מגילה ובמסכת סוטה מצוין שהיה כהן.

## בני דורו
רב אסי היה חברם של אמוראי בבל, רב, שמואל ורב כהנא (הראשון). רב אסי נחלק מספר פעמים בתלמוד הבבלי עם האמורא רב. לפי המסופר בתלמוד הבבלי נהג שמואל ברב אסי כבוד, ונמנע מלהיכנס לפניו לברית מילה.

וכן רבי ירמיה בר אבא, שבא לבקרו בשבת אחת במקרה בו התיר לשמשו של רבי ירמיה בר אבא לבדוק כלים לאור הנר על אף שהוא עצמו פוסק שאסור, (שבת, י"ב עמ' ב')

## תלמידיו
מתלמידיו היה האמורא רב יהודה, שלמד גם אצל רב ושמואל.

## זיהויו
בתלמוד הירושלמי מופיע רב אסי כ"איסי" או "אסי" ללא התואר רב או רבי, בדומה לאמוראים אחרים מן הדור הראשון.

## פטירתו
לפי האמור בתלמוד הבבלי נפטר רב אסי בבבל, זמן קצר לאחר פטירת האמורא רב. על כך מסופר בתלמוד, כי שילא בר אבינא מגדולי תלמידיו של רב, נהג לפסוק כמותו בפסק מסוים בהלכות נידה (בסוגיית המקשה ללדת). לפני פטירתו של רב, שהה רב אסי ליד מיטתו, ורב אמר לו כי הוא חוזר בו מפסקו זה, אלא ששילא בר אבינא תלמידו עדיין נוהג כמותו, ולכן - הורה רב לרב אסי - "גרייה", כלומר: שכנע אותו בטעמים וראיות כי פסק זה אינו נכון. רב אסי לא שמע בבירור את קולו של רב, וחשב כי הוא אומר מילה דומה בארמית שמשמעותה שונה - "גדייה", כלומר: אם לא יסכים לדבריך, כרות אותו על ידי שמתא. לאחר פטירתו של רב בא רב אסי לשילא ואמר לו כי רב חזר בו מפסקו. נענה שילא: אם היה רב חוזר בו מפסקו, הוא היה אומר לי זאת, שהרי ידע שנוהג אני על פי פסקיו. כאשר ראה רב אסי ששילא מסרב להשמע לדבריו, הוא הטיל עליו שמתא, כהוראתו של רב (כפי שחשב בטעות). בא אליו שילא ואמר לו: האם אינך דואג ממאמר חז"ל "והוי זהיר בגחלתן שלא תכווה"?! נענה רב אסי: כוחי גדול כשל התנא איסי בן יהודה, שנקרא גם איסי בן גור אריה, איסי בן גמליאל, ואיסי בן מהללאל (השם איסי דומה לשם אסי), "**אסי**תא דנחשא דלא שלט ביה רקבא" - כרפואה שנוצרת על ידי ארס של נחש, שלא שולט בו רקבון. נענה שילא בר אבינא: אני הוא שילא בר אבינא, פטיש החזק השובר את ארס הנחש. כאשר אמר זאת שילא, חלה רב אסי בחולי חמור, ולא יכול היה להרפא ממנו. כאשר נרפא מחולי אחד נפל לחולי אחר וחוזר חלילה, עד שנפטר. מיד לאחר שנפטר עוד לפני שנקבר רב אסי, אמר רב שילא לאשתו: הכיני לי תכריכים, נאלץ אני להפטר מכיוון שחושש אני מרב אסי שלא ילשין עלי אצל רב בשמים. אשתו הכינה לו תכריכים והוא נפטר. החכמים קיימו את שני ההלויות של שני החכמים שנפטרו באותו יום יחד, והחכמים ראו כי ענפי ההדס, שאותם נהוג היה להניח על מיטתם של הנפטרים, פורחים ממיטה למיטה, והסיקו שהחכמים עשו שלום ביניהם, לאחר פטירתם.

כאשר מת, נעקרו כל האילנות בארצו באופן שמימי, כאות אבל.

גרסה אחרת אומרת שהיה באזור מבצר עם עבודה זרה וכשמת אז נחרב המבצר.

## קישורים חיצוניים

* 
* 
* 

## הערות שוליים

קטגוריה:הדור הראשון לאמוראי בבל
קטגוריה:אמוראים כהנים
קטגוריה:תלמידי רב
ואלס הדקה

**הואלס ברה במול מז'ור, אופוס 64, מספר 1** המכונה לרוב **ואלס הדקה** הוא ואלס שנכתב לפסנתר סולו על ידי המלחין הפולני פרדריק שופן. הטמפו שסומן ליצירה הוא "מולטו ויוצ'ה" כלומר מהיר מאוד וחיוני. שופן כתב את הוואלס בשנת 1847 ופרסם אותו בלייפציג באותה השנה, כיצירה הפותחת את אופוס 64. הוואלס בוצע ככל הנראה בקונצרט האחרון של שופן בפריז, שהתקיים בשישה עשר בפברואר 1848.

משום שהואלס השני באופוס נכתב בדו דיאז מינור, ואלס הדקה מהווה לו ניגוד, שכן האחרון נכתב ברה במול מז'ור, שהוא המקבילה האנהרמונית המז'ורית.

למרות כינויו, ביצוע נפוץ של יצירה זו יימשך בין דקה וחצי לשתי דקות וחצי. הסיבה לכך נעוצה בעובדה שהמוציא לאור של שופן, שטבע את הכינוי, התכוון במילה "minute" ל"קטן" ולא ל"דקה". הואלס, על אף שנחשב בעיני רבים כמבריק, אינו גרנדיוזי ואינו ארוך. אחד מהביוגרפים של שופן ציין כי המלחין ניסה לתאר באמצעות הואלס כלב שרודף אחרי זנבו. אכן, במקור הקטע נקרא על ידי שופן "כלב קטן".

מספר אמנים הקליטו גרסאות מושרות של היצירה, לרוב על מנת להדגים את כישוריהם הקוליים. אחת ההקלטות המפורסמות היא של ברברה סטרייסנד.

בישראל, דני בן ישראל הקליט גרסה בעברית לתרגומו של חיים קינן. כיום תרגום רווח הוא של אהוד מנור, שנעשה פופולרי בין היתר מביצועה של מיקי קם בתוכנית רחוב סומסום.

כתב היד של היצירה שמור בספרייה הלאומית של צרפת.

## קישורים חיצוניים

* כתב היד של היצירה באתר הספרייה הלאומית של צרפת.
* הקלטה של הואלס

קטגוריה:יצירות מאת פרדריק שופן
קטגוריה:יצירות במוזיקה קלאסית
קטגוריה:יצירות לפסנתר
קטגוריה:שירי ברברה סטרייסנד
קטגוריה:ואלסים
בצלאל בזק

[שמאל|ממוזער|250px|<div style="text-align: center;"> בצלאל בזק נואם בכינוס האירופאי של הסתדרות המזרחי והפועל המזרחי ב[ציריך. ]]
[שמאל|ממוזער|250px|<div style="text-align: center;"> בעת קריאת רחוב על שמו ב[ירושלים. במרכז השר ד"ר יוסף בורג. ]]
**בצלאל בָּזָק** (ביז'ינסקי) (ח' בשבט ה'תרנ"ח, 31 בינואר 1898 – י"א בכסלו ה'תשל"ה, 25 בנובמבר 1974) היה פעיל ציבורי בולט בציונות הדתית.

## ביוגרפיה
נולד בוולוצלבק שבאימפריה הרוסית (בתחומי פולין של ימינו) למשה ביז'ינסקי ולחיה. הוא קיבל חינוך מסורתי בחדר ובישיבה. השכלה כללית רכש מפי מורים פרטיים.

מנעוריו היה פעיל ב"צעירי מזרחי" בעירו וולוצלבק וכן בחינוך הדתי ובקרן היסוד. במשך הזמן נבחר כחבר מועצת המזרחי ומועצת הפועל המזרחי בפולין. בשנת ה'תרפ"ד נשא לאישה את שושנה, ובשנת 1925 עלה עמה לארץ ישראל וקבע את מושבו בירושלים. בשנת 1934 היה מראשי סיעת "אל המקור" של הפועל המזרחי.

כיהן כחבר מועצת ההסתדרות של הפועל המזרחי בירושלים וחבר נשיאות המרכז של הסתדרות הפועל המזרחי בארץ ישראל. היה חבר אספת הנבחרים, החל מהאסיפה השנייה, מטעם הפועל המזרחי וחבר הוועד הלאומי. בתקופת המאבק, בשנת תש"ז (1947), שימש כמ"מ חבר הנהלת הוועד הלאומי.

השתתף בקונגרסים הציוניים החל מהקונגרס הי"ב (פרט לקונגרס הי"ד) ולאחר מכן חבר נשיאות הוועד הפועל הציוני.
היה יו"ר ועדת הבחירות במחוז ירושלים לכנסת הראשונה; חבר המועצה ליד המושל הצבאי למחוז ירושלים בתקופת מלחמת העצמאות.

שימש במשך שנים כמזכיר הכללי של המרכז העולמי של הפועל המזרחי, גזברו של המרכז ובשנים האחרונות לחייו יו"ר בפועל ויושב ראש "מפעל התורה למען הישיבות בארץ ישראל". היה חבר המועצה הדתית בירושלים מייסודה בשנת 1936.

פרסם מאמרים בעיתונים: "המזרחי", "קדם" (שהופיע בפולין), "התור", "נתיבה" ו"הצופה". ערך את קובץ "נירותינו" שהופיע בוולוצלבק. פרסם קובץ על הפועל המזרחי בארץ ישראל בהוצאת צעירי המזרחי, ניו יורק תרפ"ז.

לאחר מותו, ב-1974, הובא למנוחות בבית הקברות סנהדריה. עיריית ירושלים קראה על שמו את הרחוב המקשר בין שכונת ניות וגבעת מרדכי.

## משפחתו
לבצלאל בזק שלושה בנים:
* השופט יעקב בזק.
* שמואל בזק, מזכיר ועדת הכספים בכנסת ומחבר הספר "בעיר דוד ובשבי הלגיון - פרקי יומן". אשתו של שמואל בזק, אסתר, בת למשפחת שרשבסקי הידועה מגרמניה (דודניתו של מיכאל ששר), הייתה מראשונות המתיישבות בגוש קטיף. בנם של שמואל ואסתר הוא שי בזק, לשעבר יועץ התקשורת של בנימין נתניהו וקונסול ישראל בפלורידה.
* עו"ד משה בזק, שנישא לזהבה, נכדתו של הרב צבי פסח פרנק, בת בנו תנחום פרנק. בנם הוא הרב אמנון בזק.

## קישורים חיצוניים
* 

## הערות שוליים

קטגוריה:אנשי העלייה הרביעית
קטגוריה:אישים שהשתתפו בוועידות הקונגרס הציוני העולמי
קטגוריה:פעילי תנועת המזרחי
קטגוריה:חברי הוועד הלאומי
בצלאל
קטגוריה:יהודים הקבורים בבית הקברות סנהדריה
קטגוריה:חברי אספת הנבחרים השנייה
קטגוריה:חברי אספת הנבחרים השלישית
קטגוריה:חברי אספת הנבחרים הרביעית
קטגוריה:ירושלים: אישים
קטגוריה:ישראלים שנולדו ב-1898
קטגוריה:ישראלים שנפטרו ב-1974
סרצנים

"**סָרָצֶנִים**" או "**סָרָקֶנִים**" (ביוונית: **Σαρακηνοί**, בלטינית: **Saraceni**) היה הכינוי שנתנו הרומאים העתיקים לכל השבטים "הפראיים" שממזרח לאימפריה שלהם. בימי הביניים (בייחוד בתקופת מסעות הצלב) היה סרצנים הכינוי לערבים, לפרסים, לטורקמנים, ולמוסלמים בכלל בפי הנוצרים, בין אם מוצאם מחצי האי ערב, מאסיה הקטנה או מכל מקום אחר.

בכתובת דו־לשונית נבטית־יוונית מופיע, במקביל למונח היווני τὸ τῶν θαμουδηνῶν ἔθνος (העם ה), המונח הנבטי "שרקת תמודו"; ייתכן שמדובר בעדות לכך שמקור המונח "סרקנים" הוא בצורת ההתייחסות של הסרקנים לעצמם בשפתם. יש המשערים כי מקור המילה במונח הערבי شرقيين (שַׁרְקִיִין), שמשמעותו "מזרחים". מלומדים נוצרים יצרו פרשנויות מקראיות רבות ושגויות למונח; בכתבים הנוצריים מבואר המונח כמכוון ל"אלו שאינם מצד שרה", לאמור צאצאי ישמעאל בן הגר. בזמנים מאוחרים יותר שימש המונח גם לציון שודדי ים מן הים התיכון.

המונחים "סרצנים", "טורקים", "הגרנים" (בני הגר) ו"פגנים" שימשו לעיתים בערבוביה לתיאור המוסלמים תוך דגש על שיוך דתי.

בתעודה מתחילת המאה ה-9 הנושאת את השם "תזכיר קצר על אודות הכנסיות והמנזרים", מתוארים שודדים סרצנים שהציתו כנסיות ורצחו נוצרים רבים בירושלים. בתעודה מתוארים אותם סרצנים כפגנים.

## קישורים חיצוניים

* 

## הערות שוליים

קטגוריה:מסעי הצלב
קטגוריה:היסטוריה אסלאמית
ג'ק רובינסון

**ג'ק רובינסון** (באנגלית: **Jack Robinson**; בעברית מקובלת גם ההגייה **ג'ק רובינזון**) הוא שם דמיוני שמשמש בביטוי: "(הדבר יקרה) לפני שתספיקו להגיד ג'ק רובינסון". הכוונה היא שהדבר יקרה תוך פרק זמן קצר. בגרסה העברית בעבר נהוג היה לומר בטוי זה "עוד בטרם הספקת לומר יעקב בן זמיר".

מקור הביטוי באנגליה. האזכור המוקדם ביותר שלו בספרות מופיע בספר "אוולינה" מאת פרנסס ברני, שיצא לאור בשנת 1778. נראה שהביטוי היה כבר בשימוש בשפה האנגלית בתקופה זו משום שהוא מופיע גם במילון הסלנג של גרוס (Grose) משנת 1785. הביטוי מוזכר גם במהדורת 1811 של אותו מילון. במילון נטען כי מקור הביטוי בשמו של ג'נטלמן אנגלי אמיתי שנהג לעזוב זמן קצר לאחר שהגיע לביקור, אך לטענה זו אין ביסוס נוסף.

יש הטוענים שמקור הביטוי במילה הצרפתית "רובינסון" (Robinson) שמשמעותה "מטרייה". לפי גרסה זו, הקריאה "ז'אק, רובינסון" היא קריאת זירוז טיפוסית של אדון צרפתי המבקש מטרייה ממשרתו כאשר מתחיל לרדת גשם.  ז'אק הוא שם צרפתי טיפוסי.

ג'ק הוא כינוי נפוץ לאנשים ששמם הפרטי ג'קסון, ויש הקושרים את הביטוי למספר אנשים באנגליה ששמם הוא ג'קסון רובינסון. לפעמים מייחסים לכך שהמקור לביטוי זה, הוא שחקן הבייסבול ג'קי רובינסון (אף שביטוי זה נוצר יותר מ-120 שנים לפני שנולד ב-1919). 

מעניין לגלות כבר אצל רבי יהודה הלוי, במאה ה-15, ביטוי דומה בסגנונו: "וְהִיא טֶרֶם קְרֹאת בּוּקָה מְבוּקָה" (בשיר "ויש בת שיר כבת עין חקוקה"), דהיינו: עוד לפני שהספיקה לומר בוקה מבוקה. הביטוי הארוך כאן מאזכר את הביטוי מספר נחום, "בוקה ומבוקה ומבולקה". 

## קישורים חיצוניים
* 
* על מקור הביטוי באתר www.phrases.org.uk

## הערות שוליים

קטגוריה:ביטויים
תומר מרדכי

**תומר מרדכי** (4 ביולי 1983 – 1 באפריל 2002) היה שוטר בשירות חובה שנהרג בפיצוץ מכונית תופת בירושלים. מרדכי מנע פיגוע גדול ועל כך הוענק לו עיטור המופת לאחר מותו.

## ביוגרפיה
מרדכי גדל בשכונת רמת אביב בתל אביב, והצטיין בתחום הטכנולוגי, באלקטרוניקה ובמחשבים. הוא התגייס למשטרת ישראל במסגרת שירות חובה במשטרה (שח"מ) בנובמבר 2001, ושובץ בתחילה ליחידה טכנולוגית, אך בעקבות בקשתו הועבר ליחידת סיור.

ב-1 באפריל 2002 הוצב מרדכי עם שני שוטרים נוספים במחסום ברחוב הנביאים פינת דרך חיל ההנדסה (שדרות בר-לב). בשעה 20:45 בערך הוא הבחין ברכב שנעצר בדרך חיל ההנדסה, לפני הפנייה לרחוב הנביאים, כשחציו על המדרכה וחציו על הכביש. מרדכי חשד ברכב, וניגש לבדוק אותו, אך הנהג ברח מהרכב, ואז נשמע קול פיצוץ עז. מן הפיצוץ נהרג מחבל שישב ברכב, ומרדכי נפצע באופן אנוש. הוא הובהל לבית החולים שערי צדק, שם נפטר מפצעיו.

בנוסח עיטור המופת שהוענק למרדכי לאחר מותו, נכתב כי "מנע בגופו פיגוע תופת בירושלים וגילה ערנות, יוזמה ואומץ לב הראויים לשמש מופת."

בן תשע-עשרה היה תומר מרדכי בנפלו. הוא נקבר בבית העלמין הצבאי קריית שאול בתל אביב.

## הנצחה
* לזכרו הוקם סמוך למקום בו נפל **[[מצפור תומר]]**, ובו נקודת תצפית על העיר העתיקה.
* ב-2003 הוקם לזכרו "גן תומר" ברמת אביב ליד בית הספר אליאנס תל אביב בו למד.

## לקריאה נוספת

*תומר מרדכי באתר גלעד לזכר הנופלים חללי משטרת ישראל.
*
* - מפעל ההנצחה "יזכור", שנערך על ידי משרד הביטחון.

קטגוריה:חללי טרור ישראלים
קטגוריה:חללי טרור בישראל
קטגוריה:חללי משטרת ישראל
קטגוריה:שוטרים שעוטרו בעיטור המופת
קטגוריה:אישים הקבורים בבית הקברות הצבאי קריית שאול
קטגוריה:בוגרי תיכון אליאנס (תל אביב)
קטגוריה:פיגועי טרור בישראל ב-2002
קטגוריה:פיגועי טרור בירושלים ב-2002
קטגוריה:קורבנות פיגועים בירושלים
קטגוריה:ישראלים שנולדו ב-1983
קטגוריה:ישראלים שנפטרו ב-2002
דמי חליצה

במסעדנות, **דמי חליצה** הם סכום כסף המשולם בתיאום מראש בין הסועדים לבין המסעדה, בתמורה לזכות להביא איתם בקבוק יין, לחלוץ אותו במסעדה ולשתות ממנו בגביעי היין של המסעדה.

סכום הכסף נועד לפצות את המסעדה על אובדן ההכנסה הפוטנציאלית מאי-מכירת בקבוק יין ממרתפה ואף על שבר אפשרי של כוסות יין. על-פי-רוב, יהיה סכום זה נמוך יחסית בהשוואה למחירי היינות במסעדה ויכול לנוע בין 30 ל־60 שקלים.

כמו כן, בבתי עסקים רבים העוסקים בממכר יין ומאפשרים גם ישיבה במקום, נהוג לגבות "דמי חליצה" בנוסף למחיר הבקבוק. הסיבה לכך נעוצה בכך היא שלרוב מחירי הבקבוקים במקומות אלו הם נמוכים יותר ("מחיר מדף") לעומת מסעדות שגובות מחיר גבוה בהרבה על בקבוק זהה. גביית דמי חליצה נועדה לפצות את בית העסק על עלויות השירותים הנוספים הניתנים ללקוחות הבוחרים לצרוך את היין במקום, כגון שימוש בכוסות, מפיות, שמפניירה, קרח ועוד.

הסדר דמי החליצה אינו קיים בכל מסעדה, והוא כרוך בדרך כלל בבירור בלתי-פורמלי בין הסועדים לבין המלצר, ובתיאום מראש.

## קישורים חיצוניים
* 
* 

קטגוריה:שירותי אירוח ואוכל
קטגוריה:יין
קטגוריה:תרבות שתיית אלכוהול